དེ་རིང་ང་ཚོ་དེ་ལྟར་བྱེད་ནས་འཛོམས་པ་རེད།དེར་ངས་འཛམ་གླིང་ཡོངས་ལ་བཞུགས་པའི་བདག་གི་བླ་མ་རྣམ་པ་དང་།དགེ་འདུན།གྲོགས་པོ།རོགས་པོ་རྣམ་པ་གཙོས་པའི་གནས་ཚུལ་གསལ་པོ་མཁྱེན་འདོད་ཡོད་མཁན་བློ་གཟུར་བོ་གནས་པའི་མི་དམངས་རྣམ་པ་ཚོ་ལ་དེ་རིང་ང་རང་ངོས་ནས་འཛམ་གླིང་ཞི་བདེའི་ཆོས་སྐྱོང་སྲུང་མ་རྒྱལ་ཆེན་རྡོ་རྗེ་ཤུགས་ལྡན་སྐོར་ཞུ་འདོད་ཡོད་པ་མ་ཟད་ཆོས་སྐྱོང་སྲུང་མ་འདི་དང་ང་རང་གི་འབྲེལ་བ་སྐོར་གསལ་བཤད་བྱེད་དགོས་བསམ་བྱུང་།དེ་ལྟར་ངས་ཆོས་སྐྱོང་སྲུང་མ་འདིའི་སྐོར་འགྲེལ་བཤད་བྱེད་པ་དེས་ཁྱེད་རང་རྣམ་པ་ཚོ་ངའི་ཕྱོགས་ལ་སྒྱུར་བའི་དམིགས་ཡུལ་རྩ་བ་ཉིད་ནས་མེད།ཁྱེད་རང་རྣམ་པས་ཡང་ཐུགས་བསམ་གང་བྱུང་མ་བཞེད་རོགས་གནང་།བདག་གིས་ལོ་བཅུ།ལོ་བཅོ་ལྔ།ལོ་ཉི་ཤུ་སྔོན་ནས་ད་བར་ཆོས་སྐྱོང་རྡོ་རྗེ་ཤུགས་ལྡན་སྐོར་འཚོལ་ཞིབ་བྱེད་བཞིན་ཡོད།བདག་ལ་ཆོས་སྐྱོང་བསྟེན་མཁན་དང་མི་བསྟེན་མཁན་རྣམས་ནས་དྲི་བ་མང་པོ་འབྱོར་བ་མ་ཟད་ཆོས་སྐྱོང་ལ་མི་དགའ་མཁན་རྣམས་ནས་ཡང་དྲི་བ་མང་པོ་འབྱོར་ཡོད།ད་དུང་ཡང་དྲི་བ་ཐོག་ནས་དྲི་བ་རྩག་ནས་ཡོང་གྱིས་འདུག་པས་འདི་ལྟར་དྲི་བ་འགའ་ཤས་ལ་བདག་གིས་གསལ་བཤད་བྱེད་ཐུབ་ན་བསམ་བྱུང་།དོ་དགུང་ངས་དྲི་བ་ཆ་ཚང་ལ་གསལ་བཤད་བྱེད་ཐུབ་ཀྱི་མ་རེད་ཡིན་ན་ཡང་།ངས་གལ་གནད་ཆེ་བའི་དྲི་བ་འགའ་ཤས་ལ་གསལ་བཤད་གང་ཐུབ་ཐུབ་བྱེད་ཀྱིས་ཡིན།